La Llei 12/2008, de 31 de juliol, de seguretat industrial (DOGC núm. 5191, de 8.8.2008), estableix en l'àmbit de la inspecció tècnica de vehicles un model que es basa en l'externalització dels serveis d'inspecció sotmesos a un règim d'autorització administrativa prèvia i sota el control de l'Administració que correspon a l'Agència Catalana de Seguretat Industrial i persegueix, pel que fa a la prestació dels serveis d'inspecció, tres objectius essencials: garantir una cobertura territorial adequada, assegurar-ne la qualitat i establir una competència efectiva i lleial entre els operadors.
En aquest sentit, es fa necessari adequar l'oferta del servei d'inspecció tècnica de vehicles a les necessitats existents, tant en relació amb la cobertura d'àmbits territorials actualment deficitaris, per aconseguir un apropament del servei a les persones usuàries, com per reduir el dèficit de servei existent en àrees cobertes per estacions d'inspecció tècnica de vehicles més saturades i amb temps d'espera més alts.
En el servei d'inspecció tècnica de vehicles, per les seves característiques territorials, convé evitar que per raons purament de rendibilitat del servei l'oferta es concentri excessivament en una determinada zona, en detriment d'altres àrees del territori que per tal com tenen un parc mòbil més reduït queden sense cobertura, amb el conseqüent perjudici per a les persones usuàries.
D'altra banda, en les zones on la demanda és més gran per la densitat de vehicles, una elevada concentració d'estacions podria comportar una tendència dels operadors a competir reduint el seu nivell d'exigències i, en conseqüència, a la disminució de la qualitat del servei.
Aquest últim aspecte, la qualitat del servei, és necessari que l'Administració el tuteli especialment, ateses les característiques d'aquest mercat, en què, en general, la qualitat no sempre és exigida per les persones usuàries.
Per tot això, l'ampliació de la xarxa actual del servei no es pot deixar només a la iniciativa individual dels operadors, fet que podria portar, molt probablement, a situacions no idònies de desatenció d'àrees amb un parc mòbil reduït i a un excés d'oferta als municipis amb més concentració de vehicles, sinó que s'ha de fer mitjançant un Pla territorial que determini la futura ubicació de les noves estacions d'inspecció tècnica de vehicles a construir d'acord amb les necessitats existents.
Aquest Pla territorial ha de ser, però, prou flexible per recollir adequadament el comportament i la nova distribució de les persones usuàries de la xarxa a mesura que es vagin complint les previsions de millora del servei amb la construcció de noves estacions, especialment pel que fa referència a la reducció dels graus de saturació i dels temps d'espera.
Per això també s'ha previst un mecanisme d'actualització del Pla.
La disposició final tercera de la Llei 12/2008, de 31 de juliol, de seguretat industrial, faculta el Govern perquè dicti les disposicions necessàries per al seu desplegament i, en concret, pel que fa al Pla territorial d'estacions d'inspecció tècnica de vehicles.
La disposició final preveu l'entrada en vigor d'aquesta norma l'endemà de la publicació al Diari Oficial de la Generalitat de Catalunya, atesa la necessitat de reduir al màxim el termini per iniciar el procés d'ampliació de la xarxa actual d'estacions d'inspecció tècnica de vehicles amb noves estacions.
En conseqüència, de conformitat amb el que s'ha exposat, un cop dictaminat el projecte pel Consell de Treball Econòmic i Social de Catalunya, a proposta del conseller d'Innovació, Universitat i Empresa, d'acord amb el dictamen de la Comissió Jurídica Assessora i d'acord amb el Govern,
1.1 L'objecte del present Decret és l'establiment d'un Pla territorial de noves estacions d'inspecció tècnica de vehicles a Catalunya.
1.2 La vigència d'aquest Pla territorial correspon al període 2010–2014.
D'acord amb l'article 37.2 de la Llei de seguretat industrial, aquest Pla territorial és l'instrument de planificació que ha de determinar el nombre necessari de noves estacions d'inspecció tècnica de vehicles i el de línies d'inspecció que ha de tenir cada estació i establir-ne la ubicació.
Xarxa d'estacions d'inspecció tècnica de vehicles
3.1 La xarxa d'estacions d'inspecció tècnica de vehicles de Catalunya està formada per:
a) El conjunt d'estacions fixes i mòbils ja existents a la data d'entrada en vigor d'aquest Pla territorial que són propietat de la Generalitat o que aquesta n'és la titular del dret d'ocupació corresponent.
b) Les noves estacions fixes que preveu el present Decret per assolir les finalitats d'aquest Pla territorial establertes a l'article 4.
c) Les noves estacions mòbils que autoritzi l'Agència Catalana de Seguretat Industrial, per tal de cobrir determinats tipus de vehicles, com els vehicles agrícoles, ciclomotors, o d'altres amb condicions anàlogues, que dificulten el seu trasllat a una estació fixa.
3.2 No es poden instal·lar noves estacions d'inspecció tècnica de vehicles fora de les previsions contingudes en aquest Pla territorial.
4.1 Per assegurar una bona prestació del servei en relació amb el parc mòbil existent i garantir l'objectivitat i la qualitat de la inspecció, el Pla territorial de noves estacions d'inspecció tècnica de vehicles objecte del present Decret té les finalitats següents:
a) Que cap nucli de població a Catalunya amb més de 2.500 habitants es trobi a més de 20 km d'una estació d'inspecció tècnica de vehicles.
b) Que en el 80% de les inspeccions que es realitzin cada mes el temps d'espera entre la data sol·licitada per fer la inspecció i la de la seva realització efectiva no sigui superior a 4 dies.
4.2 Per avaluar el compliment de la finalitat de l'apartat b) no s'han de computar aquells retards en el temps d'espera no imputables a l'operador de l'estació.
Zones de planificació de noves estacions d'inspecció tècnica de vehicles
Als efectes del present Decret, es defineixen dues zones de planificació per a les noves estacions d'inspecció tècnica de vehicles a Catalunya:
a) Zona I, la formada pels territoris corresponents a les comarques que, a l'entrada en vigor d'aquest Pla territorial, no disposen de cap línia d'inspecció i que es detallen a l'apartat a) de l'annex.
b) Zona II, la formada pels territoris corresponents a les comarques que, a l'entrada en vigor d'aquest Pla territorial, tenen simultàniament la relació més alta de vehicles per línia d'inspecció i les estacions més saturades i que es detallen a l'apartat b) de l'annex.
Per tal d'assolir les finalitats establertes a l'article 4, aquest Pla té com a instrument els objectius operatius següents:
a) Que en les comarques de la zona I, al final del període de vigència d'aquest Pla territorial, hi hagi, almenys, una estació d'inspecció tècnica de vehicles, o bé que es compleixin les finalitats previstes a l'article 4.1a).
b) Que en les comarques de la zona II, al final del període de vigència d'aquest Pla territorial, hi hagi les línies d'inspecció tècnica de vehicles que s'indiquen a l'apartat b) de l'annex, o bé que es compleixin les finalitats previstes a l'article 4.1.b).
Noves estacions i línies d'inspecció tècnica de vehicles
7.1 El nombre d'estacions en cada comarca s'adequa al nombre de línies esmentades a l'annex, tenint en compte que les estacions poden ser, com a màxim, de tres línies segons les necessitats del servei.
7.2 Per assolir les finalitats establertes a l'article 4, les noves línies d'inspecció a adjudicar a Catalunya durant la vigència del present Pla territorial es determinen entre les que s'indiquen a l'annex d'aquest Decret d'acord amb els objectius operatius esmentats a l'article 6.
Actualització del Pla territorial
8.1 L'Agència Catalana de Seguretat Industrial haurà de revisar el Pla territorial per tenir en compte l'evolució de les dades reals del parc mòbil existent, del grau de saturació i del temps d'espera en les diferents estacions d'inspecció tècnica de vehicles.
Aquesta revisió s'ha de fer, en qualsevol cas, abans de les convocatòries temporals dels concursos a què fa referència l'article 37.2 de la Llei 12/2008, de 31 de juliol.
8.2 Per disposar de forma actualitzada de les dades del parc mòbil existent, del grau de saturació i del temps d'espera, l'Agència Catalana de Seguretat Industrial ha d'utilitzar les eines informàtiques necessàries de seguiment del funcionament de la xarxa d'estacions d'inspecció tècnica de vehicles.
8.3 En el cas que en la revisió del Pla es detecti un canvi substancial en les dades a què es fa referència en l'apartat anterior, el/la conseller/a titular del departament competent en matèria de seguretat industrial, per tal d'assegurar la bona prestació del servei, ha de proposar al Govern la seva modificació abans de la finalització del seu període.
Aquest Decret entra en vigor l'endemà de la seva data de publicació en el Diari Oficial de la Generalitat de Cataluña.
Línies d'inspecció tècnica de vehicles per comarques